
РЕШЕНИЕ 
        № РС-459-23-021
 
Днес, на 11.03.2024 г., в град София, Комисията за противодействия на корупцията /КПК/, в състав:
Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

					     У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-060 от 04.12.2023 г. на Комисията за противодействие на корупцията /КПК/ по сигнал с рег. № ЦУ01/C-459/04.08.2023 г. и допълнения към същия с вх. № ЦУ01-5477#1/14.08.2023 г. на КПКОНПИ и с вх. № КПК-КИ-131/20.11.2023 г. на КПК.
Производството е образувано срещу Костадин Варев – кмет на Община Б.
По същество в сигнала се съдържат твърдения, че дъщерята на Костадин Варев – Д. В. – К. и зетят му, продават земя със статут на селищен парк на дружеството „*****“ ЕООД. При сключване на сделката за покупко-продажбата на земята, те са представлявани от И.А.– юрисконсулт, който работи в Община Б. Твърди се, че Костадин Варев, като кмет на Община Б. е оказвал съдействие на „******“ ЕООД в подготовката на документацията и е осъществявал подкрепа на дружеството при изграждането на соларен парк, разположен върху 120 дка земя и отстоящ на 4 м. разстояние от домовете на жителите на с. М. Б., въпреки огромно обществено недоволство и внесена подписка срещу изграждането на съоръжението. Изградените слънчеви панели на соларния парк, препятствали достъпа до общинския път и гражданите нямали достъп до същия. Сочи се, че Общински съвет Б. никога не е разглеждал предложение в тази връзка. Изразяват се съмнения в законността на начина, по който дъщерята и зетят на кмета Варев са станали собственици на земя, която в последствие бива продадена на „******“ ЕООД. Твърди се, че до соларния парк на „******“ ЕООД ще бъде построен соларен парк от „****** ООД, за който се говорело, че е собственост на Костадин Варев чрез подставени лица. Към сигнала и допълненията към същия са приложени следните документи: Постановление за отказ от образуване на досъдебно производство от 05.07.2023 г. на ОП П., Предложение с вх. № ОбС-948/18.07.2022 г. на кмета на Община Б., Становище на главния архитект на Община Б. с изх. № УТ-1069/07.07.2022 г., Протокол № 7 от 04.07.2022 г. на ОбЕСУТ при Община Б., предложение на „*****“ ЕООД до кмета на Община Б., скици на поземлени имоти по КККР на гр. Б. и др. 
Във връзка с твърденията в сигнала Комисията е изискала и са представени информация и заверени копия на доказателства, както следва: С писмо вх. № КПК-151-2/29.01.2024 г. на председателя на Постоянната комисия по предотвратяване и установяване на конфликт на интереси при Общински съвет Б. са представени – писмо от Община Б. с изх. № АО-144/24.01.2024 г., подписано от на кмета на Община Б.; писмо от председателя на Общински съвет Б. до председателя на Постоянната комисия по предотвратяване и установяване на конфликт на интереси с изх. № ОбС-30/25.01.2024 г.; подписан от Костадин Варев клетвен лист за мандат 2019-2023 г.; доказателства за назначаването на И. А. на длъжност „юрист“ на Община Б.-Заповед № 02/02.01.2020 г., Заявление с вх. № АО-4-1/02.01.2020 г., клетвен лист и декларация на основание по чл. 7, ал. 1, 3 и 4 от Закона за държавния служител от 02.01.2020 г., подписана от А. длъжностна характеристика на длъжността „юрисконсулт“ при Община Б.; подписани от Варев, в качеството му на кмет на Община Б. по отношение на „*******“ ЕООД документи-Заповеди № 3/05.01.2023 г., № 87/10.03.2023 г., № 115/24.03.2023 г., № 190/30.05.2023 г.; Решение № 210/26.09.2016 г. на Общински съвет Б.; Акт за публична общинска собственост № 6134 от 19.06.2016 г., утвърден от кмета на Община Б. и вписан в Служба по вписванията-гр. П. с вх. № 8900/20.09.2016 г.; скица на поземлен имот № 15-461062 от 19.09.2016 г.; Заповед № 603/30.12.2016 г. на кмета на Община Б.; становище на главния архитект на Община Б. с изх. № УТ-1069/07.07.2022 г.; Протокол № 7 от 04.07.2022 г. на ОбЕСУТ при Община Б.; Заповед № 06/07.01.2022 г. на кмета на Община Б.; Искане за разрешаване изработка на ПУП-ПРЗ за два имота на територията на Община Б., подадено от „******“ ЕООД с вх. № УТ-977/17.06.2022 г. по описа на Община Б.; Нотариален акт за покупко-продажба на недвижим имот № **, Том I, рег. № ***, дело № **/2022 г., вписан в Служба по вписванията П. с вх. № 3755 от 11.05.2022 г.; Шест броя Постановления на частен съдебен изпълнител от 24.08.2021 г. и един брой от 14.12.2021 г. за възлагане на недвижими имоти на купувач: „*****“ ЕООД; Скици на поземлени имоти с номера - № 15-128412-08.02.2022 г., № 15-1336100-09.12.2021 г., № 15-1074848-03.10.2021 г., № 15-1074845-03.01.2021 г., № 15-370151-06.04.2022 г., № 15-1370540-19.12.2021 г., № 15-1074849-03.10.2021 г., № 15-1074844-03.10.2021 г., № 15-1074846-03.10.2021 г., издадени от Служба по геодезия, картография и кадастър - гр. П.; 2 бр. скици-предложения за ПУП-ПРЗ за 2 броя поземлени имоти в гр.Б.; предложение на кмета на Община Б. с вх. № ОбС-948/18.07.2022 г. до председателя на Общински съвет Б., ведно с проект на решение; Протокол № 7 от 04.07.2022 г. на ОбЕСУТ при Община Б.; 2 бр. скици-предложение за ПУП-ПРЗ за два имота, проект на задание за проектиране на собственика „*****“ ЕООД; Скици за поземлени имоти с № 15-128412-08.02.2022 г. и № 15-660733-16.06.2022 г.; шест броя скици с № 319/18.07.2022 г., № 320/18.07.2022 г., № 321/18.07.2022 г., № 322/18.07.2022 г., № 323/18.07.2022 г.и № 324/18.07.2022 г. за УПИ I „Производствени и складови дейности“ в кв. 78, УПИ II „Производствени и складови дейности“ в кв. 78,  УПИ I „Производствени и складови дейности“ в кв. 120, УПИ II „Производствени и складови дейности“ в кв. 120, УПИ I „Производствени и складови дейности“ в кв. 117,  УПИ II „Производствени и складови дейности“ в кв. 117, УПИ I „Производствени и складови дейности“ в кв. 122 и УПИ III „Производствени и складови дейности“ в кв. 122 по РП на гр. Б.; Протокол № 17/26.09.2016 г. на Общински съвет Б. от проведено заседание, ведно със списък с гласуване на прието Решение № 210 от 26.09.2016 г.; допълнение с вх. № ОбС № 958/21.07.2022 г. във връзка с отстраняване на забележки във връзка със Заявление № УТ-977/17.06.2022 г. от „****“ ЕООД; Протокол № 46 от проведено на 24.06.2021 г. заседание на Общински съвет Б., Протокол № 47 от 30.09.2022 г. от проведено на 30.09.2022 г. заседание на Общински съвет Б., Протокол № 48 от проведено на 05.10.2022 г. заседание на Общински съвет Б. С писмо вх. № КПК 151-4/22.02.2024 г. на КПК е представено от нотариус П., чрез помощник нотариус Т., Пълномощно с рег. № 318/10.05.2022 г. за удостоверяване на подписите и рег. № 319/10.05.2022 г. за удостоверяване на съдържанието на документа.
Комисията служебно е направила справки в регистър НБД „Население“, електронната интернет страница на Община Б., Търговски регистър и регистър на юридическите лица с нестопанска цел /ТРРЮЛНЦ/, в електронната платформа на Агенция по вписванията. 

От събраните в хода на административното производство доказателства Комисията установи следното от фактическа страна:

Сигналът е подаден от лице с посочени три имена, адрес за кореспонденция, телефон и е подписан. 
		Костадин Варев е избран за кмет на Община Б. за мандат 2019-2023 г., съгласно Решение № 166-МИ от 04.11.2019 г. на Общинска избирателна комисия Б. и е встъпил в длъжност с полагането на клетва на 05.11.2019, видно от представения подписан клетвен лист. 
От извършената справка в Регистър НБД „Население“ се установи, че Костадин Варев е баща на Д. В. – К., а В. К. е неин съпруг от 2009 г., видно от Акт за граждански брак № 9 от 20.09.2009 г.
От извършената справка в ТРРЮЛНЦ се установи, че дружеството „*******“ ЕООД с ЕИК ****, е с едноличен собственик на капитала от 18.02.2019 г. В. Т., който е и един от управителите, а другият е Б. Т.. По отношение на дружеството „*****ООД с ЕИК ****** от справката се установи, че съдружници и управители на същото са Т. В. и И.Т. от 2012 г.  
От извършената справка в ТРРЮЛНЦ се установи липса на съдружия и съвместно участие в органи на управление и контрол на търговско дружество на лицата – Костадин Варев, от една страна и В.Т., Б. Т., Т. В., И. Т., И.А., от друга страна. 
От справката в НБД „Население“ за родствени връзки на Костадин Варев не се установява наличие на родство по права линия, по съребрена линия-до четвърта степен включително, и по сватовство-до втора степен, включително, с лицата В. Т., Б. Т., Т. В., И. Т., И.А.. 
Със Заповед № 02/02.01.2020 г., на основание чл. 9 и чл. 16а от Закона за държавния служител, кметът на Община Б. - Костадин Варев, назначава И. А. на длъжност „юрисконсулт“ в общината, с работно време - 6 часа и 30 мин., при 5-дневна работна седмица. Съгласно представената длъжностна характеристика за длъжността „юрисконсулт“ в Община Б., подписана от А., последният е на пряко подчинение на кмета на общината.
За поземлен имот с идентификатор 03592.503.1863 по КККР на гр. Б. с площ от 10 859 кв.м., трайно предназначение на територията: урбанизирана и с начин на трайно ползване: обществен селищен парк, градина, е съставен на 19.09.2016 г. Акт № 6134 за публична общинска собственост, утвърден от кмета на Община Б. и вписан в Служба по вписванията – гр. П. с вх. № 8900 от 20.09.2016 г. Видно от вписаното в същия, имотът се управлява от кмета на Община Б. на основание чл. 12, ал. 5 от Закона за общинската собственост. За поземления имот с посочения идентификатор е издадена от Служба по геодезия, картография и кадастър – гр. П., Скица с № 15-461062 от 19.09.2016 г., видно от която собственик е Община Б. и в този поземлен имот попада друг поземлен имот, с последни цифри от идентификатора „1868“. 
С Решение № 210, прието на проведено на 26.09.2016 г. заседание, Общински съвет Б. променя характера на собствеността от публична общинска собственост в частна общинска собственост на имота с идентификатор 03592.503.1863 по КККР на гр. Б., кв. М. Б, с номер по предходен план: 5041863, кв. 117, парцел I. Мотивите за промяната са: имотът е престанал да има предназначението по чл. 3, ал. 2 от Закона за общинската собственост и не се е ползвал по предвиденото предназначение за задоволяване на обществени потребности от местно значение – за друг вид озеленени площи. По действащият ПУП имотът е с предназначение: парк, като мероприятието не е реализирано. 
Въз основа на приетото решение № 210 от 2016 г. на Общински съвет Б., кметът на Община Б. към онзи момент – Костадин Варев, издава Заповед № 603/30.12.2016 г., с която нарежда да бъде отписан от актовите книги Акт за общинска собственост № 6134 от 19.09.2016 г. за имота – поземлен имот с идентификатор 03592.503.1863 по КККР на гр. Б.
От извършена справка в Имотния регистър при Агенция по вписванията се установи, че В. К.-съпруг на дъщерята на Костадин Варев – Д. В.-К., е придобил през 2018 г. поземления имот с идентификатор 03592.503.1868 по КККР на гр. Б., с площ 2048 кв.м., чрез покупко-продажба от продавач – К. Т. Съгласно вписания в Служба по вписванията П. с вх. № 3755 от 11.05.2022 г., Нотариален акт за покупко-продажба на недвижим имот № ***, Том I, рег. № ***, дело № **/2022 г., В. К. и Д. В.-К., представлявани от И. А., като пълномощник на двамата продавачи, редовно упълномощен с пълномощно с рег. № 318/10.05.2022 г. за удостоверяване на подписите и рег. № 319/10.05.2022 г. за удостоверяване на съдържанието, продават на купувача - „*****“ ЕООД, представлявано от пълномощника А., собствения си поземлен имот с идентификатор 03592.503.1868 по КККР на гр. Б., кв. М. Б., трайно предназначение на територията – урбанизирана и начин на трайно ползване – обществен селищен парк, градина, номер от предходен план – 1741, квартал – 117, парцел I.  
Видно от представения от нотариус Н.И.-П., с регистров № 679 на Нотариалната камара и с район на действие – района на Районен съд –П., чрез помощник-нотариус Д. Г.-Т., препис на Пълномощно с рег. № 318/10.05.2022 г. за удостоверяване на подписите и рег. № 319/10.05.2022 г.,том I, № 1 за удостоверяване на съдържанието, на завеждащ нотариалната служба при Община Б., лицата В. К. и Д. В.-К. упълномощават лицето И. А., с посочени лични данни, да ги представлява пред нотариус и от тяхно име да продаде собствения им имот с посочения по-горе идентификатор и да подпише нотариалния акт за покупко-продажбата от тяхно име.
В писмо с изх. № АО-114/24.01.2024 г. до председателя на Постоянната комисия по предотвратяване и установяване на конфликт на интереси при Общински съвет Б., кметът на Община Б.-С., удостоверява писмено, че за имот с идентификатор 03592.503.1868 по КККР на гр. Б. няма издаден Акт за общинска собственост, както и че в деловодната система на общината не са открити подписани от Костадин Варев, в качеството му на кмет на Община Б. актове, решения, предложения, становища и други документи във връзка с този поземлен имот в периода от месец август 2020 г. до 06.11.2023 г.  
Със Заповед № 06/07.01.2022 г., на основание чл. 5, ал. 4 и чл. 6, ал. 1-ал. 4 от ЗУТ за осъществяване на консултативна и експертна дейност по устройство на територията на Община Б. и на основание чл. 44, ал. 1, т. 8 и ал. 2 от ЗМСМА, кметът на Община Б. – Варев назначава състав на Общински експертен съвет по устройство на територията /ОбЕСУТ/ от служители на общината и служители на други държавни институции. 
Управителят на „******“ ЕООД – Б. Т. подава до кмета на Община Б. - Искане с вх. № УТ-977/17.06.2022 г., с което на основание чл. 124а, ал. 1 от Закона за устройство на територията моли да бъде разрешено изработване на Подробен устройствен план – План за регулация и застрояване /ПУП-ПРЗ/ за строеж на фотоволтаична електроцентрала, ведно със система за съхранение на електроенергия за поземлени имоти с идентификатори 03592.503.415 и 03592.503.9578, находящи се в гр. Б., кв. М. Б., на които дружеството е собственик. Инвестиционното намерение на дружеството е за изграждане върху поземлените имоти на фотоволтаична електроцентрала за производство на електрическа енергия и за отдаване изцяло в електроразпределителната мрежа на гр. Б., като се предвижда обединяването им с проекта на ПУП. Към искането от Т. са приложени копия на документи за собственост, скици на имотите, техническо задание по чл. 125 от ЗУТ и Скица-предложение. Видно от приложено от „******“ ЕООД задание за проектиране по реда на чл. 125, ал. 2 от ЗУТ, заложените изисквания към проекта са да се урегулират поземлените имоти в един УПИ, като се предвиди отреждане за „фотоволтаична централа и система за съхранение на ел. енергия, което да е съобразено с предназначението и функциите предвидени за зона „Пп“ по ОУП /Общ устройствен план/ на Община Б.. В обхвата на задачата се посочва „Плана за регулация и застрояване /ПРЗ/ да бъде разработен в обхват с посочените два идентификатора, като се укажат съседните имоти и имотите от съседните квартали с предвиденото или реализирано в тях застрояване“. Към заявлението са приложени документи за собственост на дружеството – 7 /седем/ броя Постановления за възлагане на недвижими имоти – общинска собственост, от частен съдебен изпълнител и 1 бр. Нотариален акт за покупко-продажба на недвижим имот – частна собственост, а именно: Постановления за възлагане на недвижими имоти - от 24.08.2021 г. за поземлени имот /ПИ/ с идентификатор № 03592.503.1863;  от 14.12.2021 г. за ПИ с идентификатор № 03592.503.1864; от 24.08.2021 г. за ПИ с идентификатор № 03592.503.1865; 4 /четири/ броя от 24.08.2021 г. за ПИ с идентификатори № 03592.503.1861, № 03592.503.1860, № 03592.503.1698 и № 03592.503.1697, както и Нотариален акт за покупко-продажба на недвижим имот № 80, вписан с вх. № 3755 от 11.05.2022 г. в Служба по вписванията – гр. П. при Агенция по вписванията за поземлен имот с идентификатор № 03592.503.1868. 
По отношение на 7-те /седемте/ броя поземлени имоти с посочени по-горе номера на идентификатори, видно от постановленията за възлагане на недвижимите имоти, същите са били собственост на Община Б. и са изнесени на публична продан в периода от 10.07.2021 г. до 10.08.2021 г. и от 06.11.2021 г. до 06.12.2021 г. На основание чл. 496 от ГПК същите са възложени на купувача „*****“ ЕООД. Относно поземления имот с идентификатор № 03592.503.1863, в Постановлението от 24.08.2021 г. се сочи в забележка, че върху имота има учредено възмездно право на строеж в полза на трето лице, което не е реализирано и във връзка с уведомление от Община Б. към онзи момент, разрешенията за строеж са изтекли и няма да се реализира строителство поради невъзможността да се реализира инвестиционното намерение.  
На постъпилото Искане с вх. № УТ-977/17.06.2022 г. от управителя на „****“ ЕООД – Б.Т. до кмета на Община Б. е поставена резолюция „за главен архитект“. Съгласно изложеното в Становището на главния архитект с рег. № 1069 от 07.07.2022 г. по описа на Община Б., с оглед инвестиционните намерения на собственика „*****“ ЕООД с идентификатори 03592.503.415 и 03592.503.9578 за реализиране на строителство в собствения му имот, е необходимо да се приложи плана за регулация, като се образува нов УПИ I-415, 9578 „Фотоволтаична централа и система за съхранение на електроенергия“ в кв. 78. Със същото главният архитект на Община Б. предлага на основание чл. 21, ал. 1, т. 11 и ал. 2 от ЗМСМА, чл. 124а, ал. 1 и чл. 134, ал. 2, ал. 1 от ЗУТ, Общински съвет Б. да даде разрешение за изработване на проект за частично изменение на ПИ с посочените номера на идентификатори с цел образуване на нов УПИ I-415, 9578.
Съгласно Протокол № 7, на проведено на 04.07.2022 г. заседание на ОбЕСУТ са разгледани проектните материали – ПУП, Частично изменение на ПУП; инвестиционни проекти; искания за допускане изработване на ПУП /ПРЗ,ПР,ПЗ,ПП,РУП/, докладвани от главния архитект Б.. С Решение 1, ОбЕСУТ приема със забележки, вписани в протокола, постъпилото Заявление с вх. № УТ-977/17.06.2022 г.  от „*****“ ЕООД за поземлени имоти с идентификатори 03592.503.415 и 03592.503.9578 – УПИ I и УПИ II в кв. 78, УПИ I и УПИ III в кв. 122,  УПИ I и УПИ II в кв. 117, УПИ I  и УПИ II  в кв. 120, гр. Б. за допускане на частично изменение /ЧИ/ ПУП-ПРЗ. ОбЕСУТ при Община Б. предлага след отстраняване на забележките, кметът на общината да предложи на основание чл. 124а, ал. 1 от ЗУТ на общинския съвет да даде съгласие за изготвяне на и за допускане на ЧИ на ПУП-ПРЗ за урегулираните поземлени имоти. Сочи се, че с проекта се предвижда обединяване на всички 8 /осем/ броя урегулирани поземлени имота в новообразуван УПИ I-415, 9578 „Фотоволтаична централа и система за съхранение на електроенергия“ в кв. 78 по плана на гр. Б. Протокол № 7 от 04.07.2022 г. от заседанието на ОбЕСУТ е подписан от председателя на същия - главният архитект на Община Б.. 
С Предложение с вх. № ОбС-948/18.07.2022 г., кметът на Община Б. – Варев предлага на Общински съвет Б. да даде разрешение за изработване на проект за частично изменение на ПИ с идентификатори 03592.503.415 и 03592.503.9578 – УПИ I и УПИ II в кв. 78, УПИ I и УПИ III в кв. 122,  УПИ I и УПИ II в кв. 117, УПИ I  и УПИ II  в кв. 120, гр. Б. с цел образуване на нов УПИ I-415, 9578 „Фотоволтаична централа и система за съхранение на електроенергия“ в кв. 78 по плана на гр. Б., с оглед инвестиционните намерения на собственика на същите „****“ ЕООД да реализира строителство в собствения си имот. 
В представената информация с писмо изх. № ОбС-30/25.01.2024 г. от Варев, в качеството на председател на Общински съвет Б., до председателя на Постоянната комисия по предотвратяване и установяване на конфликт на интереси при Общински съвет Б. се сочи, че предложението е входирано в Общински съвет Б. към онзи момент, но същото не е включено за разглеждане, както на комисии, така и на сесията провела се на 30.09.2022 г., а също и на всички проведени заседания до края на мандата на предишния Общинския съвет – 05.11.2023 г. поради това, в Общински съвет Б. няма протокол и прието решение по това предложение. Същият представя протоколи от месец юни 2022 г. и септември 2022 г. Видно обаче от представените протоколи на Общински съвет Б., в съставения Протокол № 47 на 30.09.2022 г. от проведено на тази дата заседание на Общински съвет Б. е записано, че предложението е обсъдено по посочена т. 16 от дневния ред и същото не е прието с 3 гласа „за“, 7 гласа „въздържал се“ и 0 гласа „против“, при присъстващи на заседанието 10-ма общински съветника, съгласно протокола. 
Във връзка с чл. 85, ал. 4 и ал. 5 от Закона за опазване на околната среда /ЗООС/ и отправено от „*****“ ЕООД искане-уведомление относно инвестиционното си предложение, директорът на Регионална инспекция по околната среда и водите – П. /РИОСВ-П./ издава Решение № ПК-25-ЕО/2022 г. подписано на дата 20.12.2022 г., съгласно което следва да не се извършва екологична оценка на Проект за ЧИ на ПУП – ПРЗ за обединяване на УПИ I и УПИ II в кв. 78, УПИ I и УПИ III в кв. 122,  УПИ I и УПИ II в кв. 117, УПИ I  и УПИ II  в кв. 120, в новообразуван УПИ I-415, 9578 „Фотоволтаична централа и система за съхранение на електроенергия“ в кв. 78 по плана на гр. Б., при прилагането на който няма вероятност да се окаже значително отрицателно въздействие върху околната среда. Съгласно мотивите изложени в посоченото решение, предложеният проект не влиза в противоречие с други планове и програми, включително и такива от по-високо йерархично ниво…./т. 1 от решението/. В мотивите на решението са описани и становищата на другите компетентни институции, а именно: т. 8 съгласно становище на РЗИ-П. няма бележки относно преценяване на необходимостта от извършване на екологична оценка и счита, че не е необходимостта се извършва такава на проекта за частично изменение на ПУП-ПРЗ. Посочва се също и в т. 8.1., че в РИОСВ-П. е постъпила жалба от жители на кв. М. Б., в която са изложени опасения за влиянието на ФЕЦ /Фотоволтаичната електроцентрала/ върху здравето на хората. В резултат на разглеждането на която жалба от компетентен орган – Национален център по обществено здраве – С. /НЦОЗА-С./ е представено в РИОСВ-П. мотивирано становище, което съгласно посоченото в решение, разглеждания ФЕЦ не е източник на електромагнитно поле, което може да окаже влияние върху здравето на хората и е заключила, че жалбата е неоснователна и са спазени всички нормативни изисквания /национални и европейски/. Сочи се и становище на Басейнова дирекция "Източнобеломорски район", гр. П. /БД ИБР-П./, че имотите предмет на ПУП-ПРЗ: не попадат в зона за защита на водите съобразно приложимите разпоредби на Закона за водите; не попадат в границите на учредена санитарно-охранителна зона и заключението е, че реализацията на проекта за частично изменение няма вероятност да окаже значително негативно въздействие върху водите и водните екосистеми.    
По отношение на дружеството „****“ ООД се установи, че Варев, в качеството на кмет на Община Б. е издал следните заповеди във връзка с подадени от това дружество заявления за процедиране и определяне на трасе на „Захранваща кабелна линия 0,4 кV за фотоволтаична централа 160 kW“, находяща се в ПИ с идентификатор 03592.503.1695 по КККР гр. Б. Със Заповед № 03/05.01.2023 г. на основание чл. 71 от ЗУТ, Варев в качеството си на кмет на Община Б. назначава комисия, която следва да определи местонахождението на трасе на посочената захранваща кабелна линия с възложител „****“ ООД. Във връзка с внесено в РИОСВ-П. от дружеството уведомление относно инвестиционни предложения за „Фотоволтаична електроцентрала централа с мощност 160 kW“ в поземления имот с идентификатор 03592.503.9573 по КККР на гр. Б. и „Захранваща кабелна линия 0,4 кV за фотоволтаична централа 160 kW“, находяща се в ПИ с идентификатор 03592.503.1695 и 03592.503.9573 по КККР гр. Б., в отговор на същото в писмо с рег. изх. № ПД-01-698/1/ от 09.01.2023 г., директорът на РИОСВ-П. изразява становище-преценка на компетентния орган, а именно, че на основание чл. 2, ал. 2 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони /Наредбата за ОС/: инвестиционното предложение не подлежи на регламентираните в Глава Шеста от Закона за опазване на околната среда процедури по оценка на въздействието върху околната среда; при реализацията му няма вероятност от отрицателно въздействие върху защитени зони от националната екологична мрежа „Натура 2000“ и не е необходимо провеждане на процедура по реда на Глава Втора от посочената наредба. Със Заповед № 87/10.03.2023 г. кметът Варев назначава друга комисия, която да се събере и разгледа експертна оценка за определяне на стойност на обезщетението за учредяване на безсрочен сервитут на сервитутните права за прокарване, обслужване и ремонт на кабелна линия 0,4 KV в ПИ с идентификатор 03592.503.9573 по КККР, осигуряваща присъединяването на ФЕЦ 160 kW, разположена в ПИ с идентификатор 03592.503.1695 по КККР на гр. Б. С издадената  от кмета на общината Варев Заповед № 115 от 24.03.2023 г. във връзка със заявление от посоченото по-горе дружество с ограничена отговорност за учредяване право на прокарване и преминаване през общински поземлени имоти с цел прокарване, обслужване, ремонт на кабелна линия 0,4 кV в ПИ с идентификатор 03592.503.9573, при определена от комисия цена за прокарване и преминаване през общинските имоти в размер на 1 190 лв. без ДДС, на основание чл. 192, ал. 3 и чл. 193, ал. 4 от ЗУТ, е учредено в полза на „*****“ ООД възмездно право на прокарване и право на премиване през общинския имот с посочения идентификатор, с площ от 2 072 кв.м., НТП– за второстепенна улица, общинска публична собственост. Общата площ на засегнатата от сервитута територия от общинските имоти е 79,38 кв.м., съгласно посоченото в заповедта. Също така в качеството си на кмета на Община Б., Варев е издал и Заповед № 190/30.05.2023 г., с която учредява в полза на същото дружество право на прокарване на трасе на обект: „Захранваща кабелна линия 0,4 кV за фотоволтаична централа 160 kW по чл. 25 от ЗЕВИ“, находяща се в ПИ с идентификатор 03592.503.1695, кв. 15, в землището на гр. Б., с дължина на трасето 59 кв.м., засегната площ 79,38 кв.м.“. Съгласно посоченото в заповедта трасето започва от фотоволтаична възлова станция, разположена в имот с идентификатор № 03592.503.1695, собственост на дружеството „*****“ ООД и тръгва на север по общински път с идентификатор 03592.503.9573, собственост на Община Б. Цената на прокарване и преминаване през общински имот е определена по реда на чл. 210 от ЗУТ и е изготвена от „******“ ЕООД. Всички строителни и възстановителни работи са за сметка на ползвателя на правото на прокарване и преминаване.
От извършената справка в НБД „Население“ за родствени връзки на Костадин Варев не се установява родство по права линия, по съребрена линия-до четвърта степен включително, и по сватовство-до втора степен, включително, между него и съдружиците в дружеството „******“ ООД – Н. и А. Б., последната и управител на дружеството. От справка в ТРРЮЛНЦ не се установяват съдружия на Варев и съвместно участие в органи на управление и контрол на търговско дружество с Б. и Х. 

При така установената фактическа обстановка Комисията стигна до следните правни изводи:

За да е осъществен конфликт на интереси по смисъла на чл. 70 от ЗПК, трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства  или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Костадин Варев в качеството му на кмет на община Б. е лице, заемащо публична длъжност по смисъла на чл. 6, ал. 1, т. 32 от ЗПК. Органът, компетентен да се произнесе относно наличието или липсата на конфликт на интереси по отношение на него в посоченото качество е КПК. 
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на ЗПК, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност. 
		Установеното от справка в НБД „Население“ родство по права линия между Костадин Варев и Д.В.-К., както и по сватовство от първа степен между Костадин Варев и В. К. – съпруг на дъщерята на Варев, обуславя наличието на свързаност помежду им, по смисъла на §1, т. 9, б. „а“ от ДР на ЗПК. 
		Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо висша публична длъжност упражнява правомощия или изпълнява задължения по служба, повлияно от частен интерес.
С разпоредбата на чл. 21, ал. 1, т. 8 от Закона за местното самоуправление и местна администрация /ЗМСМА/, в правомощията на общинския съвет е да приема решения за придобиване, управление и разпореждане с общинско имущество и да определя конкретните правомощия на кмета на общината и кметовете на райони и кметства. Кметът на общината е органът на изпълнителната власт на местно ниво. Неговите правомощията са регламентирани в чл. 44 от ЗМСМА, част от които (ал. 1 и ал. 2) са: организира изпълнението на актовете на общинския съвет и възлага или разрешава изработването на устройствени планове и техни изменения за територията на общината или за части от нея и одобрява определени устройствени планове при условията и по реда на Закона за устройство на територията, както и организира изпълнението им; представлява общината пред физически и юридически лица; назначава и освобождава от длъжност служителите в общинската администрация, както и в изпълнение на своите правомощия издава заповеди. Общинският съвет приема решения за създаване и одобряване на устройствени планове и техни изменения за територията на общината или за части от нея при условията и по реда на Закона за устройство на територията, на основание чл. 21, ал. 1, т. 11 от ЗМСМА.
Съгласно чл. 3, ал. 1 от Закона за общинската собственост /ЗОС/, общинската собственост е публична и частна. Имотите публична общинска собственост са освен посочените в т. 1 и т. 2 от с.р. и други имоти, предназначени за трайно задоволяване на обществени потребности от местно значение, определени от общинския съвет. Частна общинска собственост са всички други общински имоти и вещи. Общината удостоверява възникването, изменението и погасяването на правото си на собственост върху имоти с акт за общинска собственост /чл. 5, ал. 1 от с.з./.
		Съгласно чл. 5, ал. 1 от Закона за устройството на територията /ЗУТ/, общинските съвети и кметовете на общините в рамките на предоставената им компетентност определят политиката и осъществяват дейности по устройство на територията на съответната община. Част от правомощията на кмета на общината, съгласно чл. 5, ал. 4 от ЗУТ е да назначава общински експертен съвет по устройство на територията. В състава на експертния съвет се включват и представители на специализираните контролни и съгласувателни органи, когато тяхното становище, решение или разрешение се изисква по закон. Условията и редът за работа на експертните съвети се уреждат със заповед на органа, който ги назначава.
		 На основание чл. 124а, ал. 1 от ЗУТ, разрешение за изработване на проект за подробен устройствен план се дава с решение на общинския съвет по предложение на кмета на общината. Проектите за устройствените планове се изработват въз основа на задание, включващо при необходимост опорен план, както и на допълнителна информация, свързана с устройството на съответната територия, осигурена от общините, Агенцията по геодезия, картография и кадастър, централните и териториалните администрации и дружества, които изработват специализирани карти, регистри и информационни системи. Заданието, съставено от възложителя, обосновава необходимостта от изработването на плана и съдържа изисквания относно териториалния му обхват, сроковете и етапите за изработване. /чл. 125, ал. 1 и ал.2 от ЗУТ/.
		Подробният устройствен план се одобрява с решение на общинския съвет по доклад на кмета на общината в едномесечен срок след приемането на проекта за подробен устройствен план от експертен съвет, съгласно чл. 129, ал. 1 от ЗУТ. Условията и реда за изменение на устройствените планове – общи и подборни са регламентирани в чл. 134 от ЗУТ.
		Правото на преминаване през общински поземлени имоти се учредява, когато друго техническо решение е явно икономически нецелесъобразно, със заповед на кмета на общината /чл. 192, ал. 3 от ЗУТ/, както и правото да се прокарат отклонения от общи мрежи и съоръжения на техническата инфраструктура през общински поземлени имоти /чл. 193, ал. 4 от ЗУТ./. 
		С Наредбата за условията и реда за извършване на оценка на въздействието върху околната среда се определят условията и редът за извършване на оценка на въздействието върху околната среда (ОВОС) на инвестиционните предложения по чл. 81, ал. 1, т. 2 от Закона за опазване на околната среда (ЗООС), а именно на инвестиционни предложения за строителство, дейности и технологии съгласно приложения № 1 и 2 от този закон. Екологична оценка и оценка на въздействието върху околната среда се извършват на планове, програми и инвестиционни предложения за строителство, дейности и технологии или техни изменения или разширения, при чието осъществяване са възможни значителни въздействия върху околната среда /чл. 81, ал. 1 от ЗООС./. На основание чл. 84, ал. 1 от ЗООС, един от компетентните органи за издаване на становище или решение по екологична оценка на планове и програми съгласно чл. 82, ал. 4 от с.з., е директорът на съответната РИОСВ, в случая РИОСВ – П. 
		На основание на чл. 9, ал. 1 от Закона за държавния служител, служебното правоотношение възниква въз основа на административен акт и държавният служител може да бъде назначен при непълно работно време само на експертна длъжност /чл. 16а, ал. 1 от с.з./.
		Видно от доказателствата по преписката, за поземления имот с идентификатор 03592.503.1863 по КККР на гр. Б., с площ от 10 859 кв.м., в който попада и поземлен имот с идентификатор № 03592.503.1868 по КККР на гр. Б., с трайно предназначение на територията: урбанизирана и с начин на трайно ползване: обществен селищен парк, градина, с прието от Общински съвет Б. Решение № 210 от 26.09.2016 г. е променен характера на собствеността от публична общинска, в частна общинска, които обстоятелства не са предмет на настоящото производство пред Комисията, тъй като попадат извън тригодишния срок по чл. 91 от ЗПК.
            От събраните в хода на административното производство доказателства се установи, че поземленият имот с идентификатор № 03592.503.1868 по КККР на гр. Б. е бил собственост на трето физическо лице и чрез покупко-продажба през 2018 г. същият е придобит от свързаното с Варев лице и съпруг на дъщеря му – В. К.. За посочения имот, настоящият кмет на Община Б. С. писмено заявява, че няма издаден акт за общинска собственост и Костадин Варев, в качеството му на кмет на Община Б. не е подписвал актове, разрешения, предложения, становища и други документи във връзка с този поземлен имот в периода от месец август 2020 г. до 06.11.2023 г. От представено по преписката Пълномощно с рег. № 318/10.05.2022 г. за удостоверяване на подпис и рег. № 319/10.05.2022 г., с което И. А. е упълномощен от двамата продавачи – свързаните с Варев лица Д. В.-К. и В. К. във връзка с продажбата на сочения поземлен имот на „****“ ЕООД през 2022 г., се установи, че А.е упълномощен като физическо лице, а не като юрисконсулт на общината, каквито са твърденията в сигнала. 
В резултат на изяснената фактическа обстановка, се налага извод за липса на упражнени правомощия по служба от Костадин Варев, в качеството му на кмет на Община Б. във връзка със закупуването на поземлен имот с идентификатор № 03592.503.1868 по КККР на гр. Б. от свързаните с него лица  Д. В-К. и В. К. Липсата на упражнени правомощия по служба от лицето заемащо публична длъжност, обуславя и липсата на „конфликт на интереси“. 
 		Съгласно разпоредбата на §1, т. 9, б.“б“ от ДР на ЗПК свързаност, обуславяща частния интерес, може да се породи и от наличието на икономически или политически зависимости, които пораждат основателни съмнения в безпристрастността и обективността на лицето, заемащо висша публична длъжност. 
ЗПК не съдържа легална дефиниция за „икономически зависимости“, но видно от целта на закона, а и от съдебната практика по въпроса, „зависимостта“ се определя като онова вътрешно субективно убеждение, което съществува у лицето, заемащо публична длъжност мотивиращо го да се съобразява в момента и когато е повлияно от минали събития или от очаквани бъдещи облаги при и по повод на осъществяване на свое конкретно правомощие или служебно задължение (Решение № 15662 от 22.12.2014 г. по адм. д. № 6531/ 2014 г. по описа на ВАС, VII отд.).  
В своята практика Върховният административен съд (ВАС) приема, че икономическите зависимости се обосновават и от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. Икономическата зависимост по смисъла на ЗПКОНПИ има различни практически хипотези, каквито са: притежаване на дялове или акции или участие в орган на управление на търговско дружество (Решение № 1290 от 28.01.2013 г. на ВАС по адм. д. № 11138/2012 г., Решение № 15558 от 25.11.2013 г. на ВАС по адм. д. № 8592/2013 г., VII отд., Решение № 10279 от 23.07.2014г. на ВАС, VII отд.); две физически лица, съдружници в капитала на едно търговско дружество (Решение № 1290 от 28.01.2013 г. на ВАС по адм. д. № 11138/2012 г., Решение № 15558 от 25.11.2013 г. на ВАС по адм. д. № 8592/2013 г., VII отд.); наличието на трудов или граждански договор (Решение № 6781 от 20.05.2014 г. по адм. д. № 324/ 2014 г. по описа на ВАС, Решение № 2577/ 24.02.2014 г. по адм. д. №11779/ 2013 г. на ВАС) и други.
		В случая, установената липса на съдружия и съвместно участие в орган на управление и контрол на търговско дружество от лицата Костадин Варев - от една страна, и В. Т., Б. Т., Т. В., И. Т., И. А., от друга страна, води до липсата на икономически зависимости, което обуславя и липсата на свързаност помежду им по смисъла §1, т.9, б.“б“ от ДР на ЗПК. 
От събраните доказателства се установи, че недвижими имоти с идентификатори № 03592.503.1863;  № 03592.503.1864; № 03592.503.1865; № 03592.503.1861, № 03592.503.1860, № 03592.503.1698 и № 03592.503.1697 по КККР на гр. Б. – собственост на Община Б. са били обект на публична продан- публичен търг през 2021 г. и същите са възложени от изпълнител - частен съдебен изпълнител С. с рег. № 889, с район на действие П. окръжен съд, на купувача - „****“ ЕООД със седем броя постановления за възлагане, видно от които всички влезли в сила на дати: 24.09.2021 г., 04.01.2022 г., 14.09.2021 г., 23.09.2021 г. Съгласно посоченото правно основание в постановленията – чл. 496 от ГПК, когато лицето, обявено за купувач по реда на чл. 492 - 494, внесе в срок дължимата сума, съдебният изпълнител му възлага имота с постановление. От деня на влизане в сила на постановлението за възлагане купувачът придобива всички права, които длъжникът е имал върху имота. 
 	В качеството на кмет на Община Б., Костадин Варев е упражнил свои правомощия по служба във връзка с постъпилото в общината Искане с вх. № УТ-977/17.06.2022 г. по описа на Община Б. от управителя на „*****“ ЕООД – Б. Т., като е внесъл в Общински съвет Б. Предложение с вх. № ОбС-948/18.07.2022 г. за даване на разрешение за изработване на проект за частично изменение на ПИ с идентификатори 03592.503.415 и № 03592.503.9578, гр. Б. с цел образуване на нов УПИ I-415, 9578 за „Фотоволтаична централа и система за съхранение на електроенергия“ в кв. 78 по плана на гр. Б., с оглед инвестиционните намерения на собственика на същите „*****“ ЕООД да реализира строителство в собствения си имот, но при липсата на частен интерес, обусловено от липсата на свързаност по смисъла на § 1, т. 9 от ДР на ЗПК между Варев и едноличния собственик и управителите на дружеството.
	По отношение на дружеството „*****“ ООД се установи, че кметът на Община Б. Костадин Варев също е упражнил правомощия по служба, като е издал заповеди: Заповед № 03/05.012023 г., Заповед № 87/10.03.2023 г., Заповед № 115 от 24.03.2023 г. и Заповед № 190/30.05.2023 г. във връзка с учредяване в полза на това дружество на право на прокарване и преминаване през общински поземлени имоти с цел прокарване, обслужване, ремонт на кабелна линия 0,4 кV в ПИ с идентификатор 03592.503.9573 /общински имот/ и учредяване в полза на същото дружество право на прокарване на трасе на обект: „Захранваща кабелна линия 0,4 кV за фотоволтаична централа 160 kW по чл. 25 от ЗЕВИ“, находяща се в ПИ с идентификатор 03592.503.1695, кв. 15, в землището на гр. Б. Посочените упражнени правомощия по служба обаче също са извършени при липсата на частен интерес, поради липсата на свързаност между Костадин Варев, в качеството на кмет на Община Б. и съдружниците и управителите на дружеството – Т. В. и И. Т. Поради същите обстоятелства, видно от извършените справки в НБД „Население“ и ТРРЮЛНЦ по отношение на Костадин Варев и съдружниците в дружеството „*****“ ООД- изготвило цената за имота – Н. Х. и А. Б. (последната и управител на дружеството), се установи и липсата на свързаност помежду им. 
По отношение на издадената от Костадин Варев, като кмет на община Б. Заповед № 02/02.01.2020 г. във връзка с назначаване на И. А. на длъжност „юрисконсулт“ в общината, той също е упражнил свое правомощие по служба, но при липсата на частен интерес. 
В конкретния случай установената липса на свързаност  между Варев и А. по смисъла на § 1, т. 9 от ДР на ЗПК, обуславя и липсата на частен интерес. 
Упълномощаването на по-късен етап на А. (на 10.05.2022 г.) от дъщерята и зетя на Варев, от тяхно име да продаде собствения им недвижим имот с посочен по-горе идентификатор и да подпише нотариалния акт за покупко-продажбата от тяхно име, е в качеството му на физическо лице и не е релевантно за настоящото производство, доколкото не касае упражнени от Варев правомощия или задължения по служба, от една страна, както и упражнени от А.такива в качеството му на юрисконсулт на община Б. и в това му качество лице по §2, ал.1, т.1 от ДР на ЗПК.
Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси. Липсата, на който и да е елемент от понятието „конфликт на интереси“ обуславя липсата на конфликт на интереси. 
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Костадин Варев правомощия по служба в частен интерес.
Предвид горното, Комисията за противодействие на корупцията на основание чл. 92, ал. 1 и ал. 2 от ЗПК, във връзка с § 7, ал. 2 от ПЗР на ЗПК,

РЕШИ:

НЕ УСТАНОВЯВА конфликт на интереси по отношение на Костадин Варев, ЕГН ****, в качеството му на кмет на община Б. и лице, заемащо публична длъжност по смисъла на чл. 6, ал. 1, т. 32 от ЗПК във връзка с покупко-продажбата на поземлен имот с идентификатор № 03592.503.1868 по КККР на гр. Б., поради липса на упражнени правомощия по служба.  

НЕ УСТАНОВЯВА конфликт на интереси по отношение на Костадин Варев, ЕГН *****, в качеството му на кмет на община Б. и лице, заемащо публична длъжност по смисъла на чл. 6, ал. 1, т. 32 от ЗПК във връзка с внесено от него в Общински съвет Б. Предложение с вх. № ОбС-948/18.07.2022 г., поради липса на частен интерес - негов или на свързано с него лице.  

НЕ УСТАНОВЯВА конфликт на интереси по отношение на Костадин Варев, ЕГН ****, в качеството му на кмет на община Б. и лице, заемащо публична длъжност по смисъла на чл. 6, ал. 1, т. 32 от ЗПК във връзка с издадени Заповед № 03/05.012023 г., Заповед № 87/10.03.2023 г., Заповед № 115 от 24.03.2023 г. и Заповед № 190/30.05.2023 г., поради липса на частен интерес - негов или на свързано с него лице.  

НЕ УСТАНОВЯВА конфликт на интереси по отношение на Костадин Варев, ЕГН ****, в качеството му на кмет на община Б. и лице, заемащо публична длъжност по смисъла на чл. 6, ал. 1, т. 32 от ЗПК във връзка със Заповед № 02/02.01.2020 г., поради липса на частен интерес - негов или на свързано с него лице.  

Препис от решението да се изпрати на Окръжна прокуратура – П., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаване на решението, с което се установява липсата на конфликт на интереси и с оглед правомощията по надзор за законност на административните актове. 

